ባንኩ በ2012 በጀት ዓመት ከ1 ነጥብ 9 ቢሊየን ብር በላይ ማትረፉን አስታወቀ
 አዲስ አበባ፡- የኦሮሚያ ህብረት ስራ ባንክ በ2012 በጀት ዓመት ከ1 ነጥብ 9 ቢሊየን ብር በላይ ማትረፉን አስታወቀ። ከባንኩ ብድር ወስደው ሲሰሩ የነበሩና የአርቲስት ሀጫሉ ሁንዴሳን ግድያ ተከትሎ በተፈጠረው አለመረጋጋት ጉዳት ለደረሰባቸው ተቋማት እገዛና እርዳታ ለመስጠት የማጣራት ስራ እያካሄደ መሆኑም ተጠቁሟል። የኦሮሚያ ህብረት ስራ ባንክ ፕሬዚዳንት አቶ ደርቤ አስፋው የባንኩን የ2012 በጀት ዓመት አፈጻጸም አስመልክተው በሰጡት መግለጫ እንዳብራሩት፤ በ2012 በጀት ዓመት ባንኩ ከመጠባበቂያና ከእቃ እርጅና በፊት ከ1 ነጥብ 9 ቢሊየን ብር በላይ አትርፏል። ከታክስ በፊት የተጣራ ትርፍ ደግሞ 1 ነጥብ 527 ቢሊየን ብር ነው። ይህ ትርፍ በባንኩ ታሪክ ከፍተኛ ነው። ከሀገሪቱ ባንኮችም ሶስተኛው ትርፋማ ባንክ ያደርገዋል። በ2011 በጀት ዓመት ከግብር በፊት 767 ሚሊየን ብር ትርፍ መገኘቱን ያብራሩት ፕሬዚዳንቱ፣ የዘንድሮው ትርፍ ከአምናው ጋር ሲነጻጸር እጥፍ መሆኑን አብራርተዋል። ከትርፉም ባሻገር በ2011 ዓ.ም ከነበረው 41 ነጥብ 79 ቢሊየን ብር አጠቃላይ የባንኩ ሀብት የ11 ነጥብ 13 ቢሊየን ብር ጭማሪ በማሳየት በ2012 ዓ.ም 52 ነጥብ 92 ቢሊየን ብር መድረሱን ጠቁመዋል። እንደ
አቶ
ደርቤ
ማብራሪያ፤
ባንኩ በ2012 በጀት ዓመት ብቻ 9 ነጥብ 34 ቢሊየን ብር በማሰባሰብ የባንኩን አጠቃላይ ተቀማጭ ገንዘቡን 45 ነጥብ 52 ቢሊየን ብር አድርሷል። በተጨማሪም በዓመቱ 31 አዳዲስ ቅርንጫፎችን የከፈተ ሲሆን፣ በአጠቃላይ የቅርንጫፎቹን ብዛት 420 አድርሷል። የአርቲስት ሃጫሉ ሁንዴሳን ግድያ ተከትሎ በተፈጠረው አለመረጋጋት ባንኩ ብድር የሰጣቸው በርካታ ተቋማት የመቃጠልና የመውደም አደጋ እንደደረሰባቸው የተናገሩት ፕሬዚዳንቱ፤ ተቋማቱ ወደ ስራቸው እንዲመለሱና ስራቸውን እንዲያስቀጥሉ ለማስቻል እየተሰራ መሆኑንም ጠቅሰዋል። በአሁኑ ወቅት ባንኩ ብድር በሰጣቸው ተቋማት ላይ የደረሰውን የውድመት መጠን የማጥናት ስራ እየተሰራ መሆኑን ያብራሩት አቶ ደርቤ፣ ለተቋማቱ አስፈላጊውን እርዳታ በመስጠት ባንኮቹ ወደ ስራቸው እንዲመለሱና በቀጣይ ጊዜያትም ከባንኩ የወሰዱትን ብድር መመለስ እንዲችሉ ባንኩ የበኩሉን እንደሚወጣ አብራርተዋል። እንደ ፕሬዚዳንቱ ማብራሪያ ፤ባንኩ ማህበራዊ ኃላፊነቱንም በመወጣት ላይ ይገኛል። በኮቪድ 19 ምክንያት ሊጎዱ ይችላሉ ተብለው የታሰቡትን በመለየት እስከ 5 በመቶ የሚደርስ የብድር ወለድ ቅነሳ አድርጓል። ከ 8 ሚሊየን ብር በላይ በሀገርና በክልል ደረጃ በተደራጁ የሃብት ማሰባሰቢያ ኮሚቴዎች በኩል ለግሷል።አዲስ ዘመን ሐምሌ 21/2012

መላኩ ኤሮሴ



